Lars Løkke Rasmussen (V), 2003-05-09:
Jeg bor selv i et amt, hvor man - har jeg forstået - i øjeblikket er i gang med at indføre gratis fødselsforberedelse til stor gene for en række oplysningsforbund.
500 kr. i AOF er måske også lige i overkanten.
Jeg kunne anbefale et andet mig selv nærmerestående oplysningsforbund, der gør det billigere, men lad nu det være.
Når jeg fremdrager det eksempel, er det bare for at sige, at der jo er nuancer i den her sag.
Jeg synes, der tegnes et totalt stereotypt billede af, hvad det er for et servicetilbud, vi møder vores fødende med i den her sortseende gennemgang af situationen.
Det er sådan set også baggrunden for, at jeg indtrængende vil appellere til, at man nu får syn for sagn, før man tyer til lovgivning. Jeg kunne forstå her på det sidste indlæg, at forslaget kan finansiere sig selv; alle bliver lykkeligere; de, der forlader faget, vender tilbage; det er idel lykke og paradisiske tilstande.
Man kan så spørge sig selv om, hvorfor det fordrer, at vi 179 folketingsmedlemmer skal ty til lovgivning og paragraffer for at virkeliggøre denne idel lykke, som er lige til at snuppe, og som alle kan se.
Mon ikke sagen ved nærmere eftersyn vil vise sig at have nogle yderligere nuancer?
Det er i hvert fald baggrunden for, at jeg synes, vi nu skal tage temperaturen på, hvordan amterne efterlever Sundhedsstyrelsens retningslinjer fra 1998.
Jeg skal ikke stå her og binde mig til en meget præcis deadline, for det vil jeg gerne give en nærmere tanke, og det får jeg givetvis også et spørgsmål om, kunne jeg forestille mig.
Men jeg forestiller mig da, at det er en undersøgelse, der kan gennemføres hen over sommeren og i de tidlige efterårsmåneder, så vi på den baggrund kan få et overblik.
På et eller andet tidspunkt må vi gøre op med os selv, altså ikke bare i forhold til det her spørgsmål, men i virkeligheden lidt bredere, om det er Folketinget, der skal indtage ledelsen på alle landets sygehuse, så indsigtsfulde, som vi er nu, hvor vi forstår, hvordan arbejdet skal tilrettelægges, så det bliver omkostningsneutralt og bedre, eller om der fortsat skal være et eller andet spillerum tilbage fra det regionale demokrati.
Nogle vil måske synes, det er underligt, at det er mig, der netop fremhæver det synspunkt i forhold til den måde, som vi har strammet op omkring amterne på.
Men jeg synes dog alligevel, at det her aspekt også må ind.
Så vil jeg også gerne have lov til at sige bare for en god ordens skyld, at ting jo ikke bliver rigtige af at blive gentaget igen og igen og igen.
Og det der billede af, at skattestoppet fører til nedskæringer, er et forkert billede.
Jeg har lagt mærke til, fordi jeg nu har haft fornøjelsen af at sidde og følge debatten hele dagen på mit kontor, at der spreder sig en vis træthed, hver gang Enhedslisten, SF og andre gentager disse fuldstændig ukorrekte standpunkter fra Folketingets talerstol, hvor der måske kan være en tendens til, at vi dårligt orker at kravle op og gendrive dem.
Men set med fjernseerøjne - nu ved jeg det efter at have studeret dk4 hele eftermiddagen - skaber det jo en helt urimelig mangel på nuancer, at man vedvarende gentager dette synspunkt, uden at nogen tager til genmæle.
Så her bliver vi nok nødt til at indføre en ny leveregel, uanset hvad klokken så måtte blive i løbet af aftenen, at når der gentages det her forkerte synspunkt, så agter jeg i hvert fald at gå på talerstolen og gendrive det.
Denne regering prioriterer sundhedsområdet.
Sundhedsområdet er det område, der har haft den største realvækst.
Vi har så sent som for 2 uger siden tilført sundhedsområdet yderligere ressourcer, et acontobeløb på 200 mio. kr.
Jeg tror, det er første gang i verdenshistorien, at Amtsrådsforeningen er gået hjem med et økonomisk resultat, før forhandlingerne er indledt.
Så det er simpelt hen helt urimeligt at stå og tegne
det her billede af skattestop og nedskæringer.